นายกฯสั่งลุยภาษีประกันบำนาญ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เพิ่มลดหย่อนเป็น2แสนบาท จี้ธุรกิจเร่งจ่ายสินไหมลูกค้า
โพสต์ทูเดย์ — นายกฯ สั่งคลังเดินหน้าลดหย่อนภาษีประกันชีวิตเป็น 2 แสนบาท
นายอภิสิทธิ์ เวชชาชีวะ นายกรัฐมนตรี เปิดเผยว่า รัฐบาลจะมีมาตรการทางภาษีเพื่อช่วยจูงใจให้ประชาชนออมเงินผ่านระบบประกันภัยเพื่อวัยเกษียณ ซึ่งขณะนี้กระทรวงการคลังอยู่ระหว่างดำเนินการเพื่อรองรับสังคมผู้สูงอายุ โดยคาดว่าต่อจากนี้ไปไม่เกิน 20 ปี ประเทศไทยจะมีประชากรที่มีอายุมากกว่า 60 ปี ถึง 20% หรือ 1 ใน 5 ของประชากรเป็นผู้สูงอายุ
“สภาพการณ์ที่ประสบกันทั่วโลก การที่ประเทศมีผู้สูงอายุจำนวนมากขึ้นนั้นจะส่งผลให้การออมและความมั่งคั่งของประเทศลดลง เนื่องจากกำลังแรงงานจะลดลงเพราะต้องไปดูแลญาติผู้สูงอายุ” นายอภิสิทธิ์ กล่าว
สำหรับความคืบหน้าด้านภาษีประกันบำนาญ ทางกรมสรรพากรได้ผ่านหลักการที่จะให้สิทธิลดหย่อนภาษีแก่ผู้ซื้อประกันชีวิตแบบบำนาญ สามารถนำไปหักลดหย่อนภาษีได้ 1 แสนบาท เพิ่มเติมจากกรมธรรม์ทั่วไปที่ได้ลดหย่อนภาษี 1 แสนบาท ซึ่งจะทำให้ประชาชนที่ซื้อประกันชีวิตที่คุ้มครองตั้งแต่ 10 ปีขึ้นไป และกรมธรรม์ประกันชีวิตบำนาญสามารถนำเบี้ยประกันไปหักลดหย่อนภาษีเงินได้ปีละ 2 แสนบาท
ทั้งนี้ ขั้นตอนต่อไปจะเสนอต่อนายกรณ์ จาติกวณิช รมว.คลัง เพื่อนำเสนอเข้าสู่ที่ประชุมคณะรัฐมนตรีในเร็วๆ นี้
นายอภิสิทธิ์ กล่าวว่า ต้องการให้ธุรกิจประกันภัยให้บริการชดใช้ค่าสินไหมทดแทน หรือการจ่ายจำนวนเงินหรือผลประโยชน์ตามสัญญาประกันชีวิตอย่างถูกต้องครบถ้วน ตรวจสอบได้รวดเร็ว และเป็นธรรม
ขณะที่การนำเงินเบี้ยประกันของประชาชนไปลงทุนหาผลประโยชน์ จะต้องเป็นไปตามที่กฎหมายกำหนด และต้องยึดหลักการลงทุนที่ถูกต้อง มีการจัดลำดับความสำคัญตามลำดับ คือ สภาพคล่อง ความมั่นคงปลอดภัย การกระจายความเสี่ยง และผลตอบแทนจากการลงทุน รวมถึงลงทุนพัฒนาผลิตภัณฑ์ประกันภัยที่ให้ความคุ้มครองสอดคล้องกับสภาพความเสี่ยงภัย ความจำเป็น และความต้องการของธุรกิจและประชาชน เช่น การประกันภัยเพื่อคุ้มครองรายได้ของเกษตรกร โดยใช้ดัชนีน้ำฝนและภัยแล้งในพืชผลประเภทข้าวโพดเลี้ยงสัตว์และข้าว การส่งเสริมพัฒนากรมธรรม์ประกันภัยที่ประชาชนส่วนใหญ่ของประเทศซึ่งผู้มีรายได้น้อยหรือเกษตรกรสามารถซื้อความคุ้มครองได้ง่ายขึ้น